钦定古今图书集成/明伦汇编/官常典/第566卷 > 薛向
## 钦定古今图书集成/明伦汇编/官常典/第566卷 > 薛向

按《宋史》本传：向字师正，以祖颜任太庙斋郎，为永寿
主簿，权京兆户曹。有商胡赍银二箧，出枢密使王德
用书，云以与其弟。向适监税，疑之曰：“‘乌有大臣寄家
问而诿胡人者’？鞫之，果妄。为。邠州司法参军，夏人叛
秦中治城，侍御史陈洎行边，向诣洎陈三敝，言：‘今板
筑暴兴，吏持斧四出伐木，无问井闾丘陇，民不敢诉。
必不得已，宜且葺边城。函关，秦东塞，今西乡设守，是
为弃关内乎？三司贷龙门富人钱，以百年全盛之天
下，一方有警，即称贷于民，非义也’。”洎上其说，悉从之。
邠守贪沓，欲因事为邪井治于城，立表于市以撤屋，
冀得赂免，向力争罢之。监在京榷货务。连岁羡缗钱，
当迁秩，移与其兄三司判官董沔议，改河北《便籴》，行
钞法，向曰：“如此则都内之钱不继，茶、盐、香、象将益不
售矣。”有司主沔议。既而边籴滞不行，沔坐黜，以向知
鄜州。大水冒城郭，沉室庐，死者相枕。郡卒戍延安，诣
主将求归视，弗得，皆亡奔。至，则家人无存者，聚谋为
盗，民大恐。向遣吏晓之曰：“冒法以赴急，人之常情，而
不听若辈归，此武将不知变之过也。亟往收溺尸，贳
汝擅还之罪。”众入庭下泣谢，一境乃安。又论河北籴
法之弊，以为：“度支岁费钱缗五百万，所得半直，其赢
皆入贾贩家，今当有以权之。遇糓贵则官籴于澶，魏
载以给边，新陈未交则散籴价以救民乏，军食有馀
则坐仓收之。此策一行，糓将不可胜食矣。”朝廷是向
计，始置便籴司于大名，以向为提点刑狱兼其事。武
疆有盗杀人而逸，尉捕平民抑使承，向覆其冤，脱六
囚于死。入为开封度支判官，权陕西转运副使，制置
解盐。盐足支十年，而岁调畦夫数千，向奏损其数。兼
提举买马监。牧沙苑养马，岁得驹三百，而费钱四千
万，占田千顷，向请斥间田予民，收租入以“市之。”乃置
场于原、渭，以羡盐之直市马，于是马一岁至万匹。昭
陵复土，计用钱粮五十万贯石，三司不能供亿，将移
陕西缘边入盐中于永安县。向陈五不可，以为失信
商旅，遂举所阙之数以献。尝夜至灵宝县，先驱入驿，
与客崔令孙争舍，令孙正病卧，惊而死，罢知汝州。甫
数月，复以为陕西转运副使，进为使。厚陵役费，其助
如永昭时。凡将漕八年，所入盐、马、刍粟数累万，民不
益赋，其课为最。夏，将嵬名山以绥州来归，青涧城主
种谔将往迎，诏向与议。谔不俟命，亟率所部出塞，遂
城之。廷议劾谔擅兴，将致法，向言：“谔今者之举，盖忘
身以徇国，有如不称臣，请坐之。”谔既贬，向亦罢知绛
州，再贬信州，移潞州。张靖使陕西还，陈向制置盐马
之失，诏向诣阙与辩，靖辞穷即罪之。神宗知向材，以
为江、浙、荆、淮发运使。纲舟历岁久，篙工利于盗货，尝
假风水沉溺以灭迹。向募客舟分载，以相督察。“官舟
有定数，多为主者冒占，悉夺畀属州，诸运皆诣本曹
受遣。以地有美恶，利有重轻，为立等式，用所漕”物为
诛赏。迁天章阁待制。环庆有疆事，帝以向习知地形，
召诣中书。旧制，发运使上计，毋得出入，唯止都门达
章奏，至是弛其禁。熙宁四年，权三司使。明堂礼成，有
司误迁向右谏议大夫，诏罚吏，而向官不夺。河洮用
兵，县官费不可计，向未尝乏供给。及解严，上疏乞戒
将帅，裁溢员，汰冗卒，省浮费，节横赋，手敕褒纳，进龙
图阁直学士。辽人求代北地，北边择牧，加枢密直学士、给事中、知定州、高阳关募兵。敌阴遣人应选，向谍
知之，主者觉，纵使亡去。向遣逻捕取之，械送瀛州，戮
于市。北使久留都亭，数出不逊语，而云应点兵涿、易
治道，佥谓必渝盟，向曰：“彼欲彊议速成，故多张虚势
以撼我。”使者惧“不如其请，故肆嫚言以徼幸取成，兵
来不除道，其亦无能为也。”已后皆如向言。迁工部侍
郎。向控辞，赐诏弗允。故事，前两府辞官乃降诏，两省
得诏自向始。元丰元年，召同知枢密院。向干局绝人，
尤善商财，计算无遗策，用心至到，然甚者不能无病
民所上课间失实。时方尚功利，王安石从中主之，御
史数有言，不听也。向以是益得展奋其材业，至于论
兵，帝所通畅明决，遂由文俗吏得大用。及在政地，同
列质以西北事，则养威持重，未尝启其端，非常所以
属望意。会诏民畜马，向既奉命，旋知民不便，议欲改
为。于是舒亶论向反复，无大臣体，斥知颍州，又改随
州。卒，年六十六。元祐中，录其言，谥曰“恭敏。”子绍彭，有
翰墨名。中子嗣昌。